'વિજુભા, પ્લીઝ, અંદર આવવાની જરૂર નથી.' કડકાઇથી આટલું કહ્યા પછી હળવાશથી સમજાવ્યું. 'તમારા બેસવાથી મારો સોફો બગડી જાય કે ચા- નાસ્તો કરાવવો પડે એની ચિંતા નથી, પણ ભૂલેચૂકેય કોઇ પોલીસને બાતમી આપી દે તો લોચો થઇ જાય. તમે તો આમેય તડીપાર છો એટલે તમને તકલીફ ના પડે પણ મારો મરો થઇ જાય. તડીપાર આરોપીને આશ્રય આપીને સંતાડવામાં મદદગારી માટેની કલમ લગાડીને પોલીસ મારી પથારી ફેરવી નાખે. આઠ હજારવારના પ્લોટમાં આ મારો બંગલો જઇને એ બધાને તો ગોળનું ગાડું મળી ગયું હોય એમ તોડ કરવા માટે મોટું મોઢું ફાડે. મારી મજબૂરી સમજાય છે તમને?' ગૂંચવાયેલા વિજુભાને એણે રસ્તો બતાવ્યો. 'કોઇ હોટલમાં બેસીને શાંતિથી વાત કરીએ. બોલો, ક્યાં આવું?'